钦定古今图书集成/明伦汇编/氏族典/第215卷 > 何腾蛟
## 钦定古今图书集成/明伦汇编/氏族典/第215卷 > 何腾蛟

按《明外史何腾蛟传》：“腾蛟，字云从，贵州黎平卫人。天
启元年举于乡。崇祯中，授南阳知县，迁兵部主事，进
员外郎，出为怀来兵备佥事，调口北道。才谞精敏，所
在见称。遭母忧，巡抚刘永祚荐其贤，乞夺情任事。腾
蛟不可，固辞归。服除，起淮徐兵备佥事，讨平土寇，部
内晏然。十六年拜右佥都御史，巡抚湖广。明年五月”，
福王立。八月，福王命加腾蛟兵部右侍郎兼抚湖南。
寻以故官总督湖广、四川、云南、贵州、广西军务。明年，
左良玉举兵反，邀腾蛟偕行，不可。腾蛟急解印付家
人，令速走。将自刭，为良玉部将拥去。良玉欲与同舟，
不从，乃置之别舟，以副将四人守之。舟至汉阳门，乘
间跃入江，漂十馀里。渔舟救之起，则汉前将军关壮
缪侯庙前也。家人怀印者亦至。腾蛟乃从宁州转浏
阳，抵长沙，集诸属吏堵引锡、傅上瑞、严起恒、章旷、周
大启、吴晋锡等，痛哭盟誓，分士马、舟舰糗粮各任其
一，兵势稍振。而是时良玉已死，唐王聿键自立于福
州。王居南阳时，素知腾蛟贤，委任益至。李自成毙于
九宫山，其将刘体仁、郝摇旗等以众无主，议归腾蛟。
腾蛟以书召之，抚降，众数十万。唐王大喜，立拜东阁
大学士兼兵部尚书，封定兴伯，令规取江西及南都。
既出师赴湘阴，而聿键被执死。腾蛟闻王死，大恸，厉
兵保境如平时。已，闻永明王立，乃稍自安。王寻以腾
蛟为武英殿大学士，加太子太保。兵逼湘阴，腾蛟不
能守，走衡州，长沙、湘阴并失。卢鼎时守衡州，而张先
璧兵突至，鼎不能抗。鼎走永州，先璧遂挟腾蛟走祁
阳，又间道走辰州。腾蛟脱还，走永州。甫至，鼎部将复
大掠。腾蛟与侍郎严起恒走白牙，议进兵。会宝庆守
将王进才弃城走，他守将皆溃，所至空城，腾蛟大骇，
檄马进忠由益阳出长沙，期诸将毕会，而亲诣忠贞
营邀李赤心入衡，携吏卒三十人往。将至，闻其军已
东，即尾之至湘潭。湘潭，空城也，赤心不能守而去，腾
蛟乃入居之。徐勇引军入。勇，腾蛟旧部将也；劝腾蛟
降。腾蛟大叱勇，遂拥之去；绝食七日，乃杀之。永明王
赠中湘王，谥“文烈”；官其子文瑞佥都御史。